Πρόταση απόφασης του Συμβουλίου για τη χορήγηση μακροοικονομικής χρηματοδοτικής συνδρομής στη Βοσνία-Ερζεγοβίνη (98/C 396/08) COM(1998) 652 τελικό - 98/0311(CNS)

(Υποβλήθηκε από την Επιτροπή στις 13 Νοεμβρίου 1998)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη Συνθήκη για την ίδρυση της Ευρωπαϊκής Κοινότητας και ιδίως το άρθρο 235,

την πρόταση της Επιτροπής,

τη γνώμη του Ευρωπαϊκού Κοινοβουλίου,

Έχοντας υπόψη:

ότι η Επιτροπή συμβουλεύτηκε τη Νομισματική Επιτροπή πριν υποβάλει την πρότασή της 7

ότι η Βοσνία-Ερζεγοβίνη ανέλαβε θεμελιώδεις πολιτικές και θεσμικές μεταρρυθμίσεις για να αποκτήσει κοινές διαρθρώσεις και πολιτικές 7 ότι καταβάλλει ουσιώδεις προσπάθειες για την προώθηση της οικονομικής μεταρρύθμισης και την εγκαθίδρυση οικονομίας αγοράς 7

ότι, στο πλαίσιο της περιφερειακής προσέγγισης που έχει αποφασίσει το Συμβούλιο είναι ευκταίο να στηριχθούν οι προσπάθειες για τη διασφάλιση της σταθερότητας του πολιτικού και οικονομικού κλίματος στη Βοσνία-Ερζεγοβίνη, ώστε να προοδεύσει προς την καθιέρωση μιας σχέσης πλήρους συνεργασίας με την Κοινότητα 7

ότι η χρηματοδοτική βοήθεια της Κοινότητας είναι κεφαλαιώδης για την εγκαθίδρυση των κοινών θεσμικών οργάνων και πολιτικών που προβλέπονται από την ειρηνευτική συμφωνία του Dayton στη Βοσνία-Ερζεγοβίνη, ενισχύοντας παράλληλα την αμοιβαία εμπιστοσύνη και συμβάλλοντας στην προσέγγιση αυτής της χώρας με την Κοινότητα 7

ότι η Βοσνία-Ερζεγοβίνη συμφώνησε με το Διεθνές Νομισματικό Ταμείο (ΔΝΤ) ένα ευρύ σύνολο μέτρων οικονομικής και θεσμικής μεταρρύθμισης, το οποίο στηρίζεται από μια συμφωνία Stand-By δώδεκα μηνών για τα ανώτερα τμήματα αυτής της πίστωσης 7 ότι τη συμφωνία αυτή θα ακολουθήσει ή θα αντικαταστήσει δάνειο στο πλαίσιο της ενισχυμένης διευκόλυνσης διαρθρωτικής προσαρμογής (ΕΔΔΠ) 7

ότι η Βοσνία-Ερζεγοβίνη συμφώνησε με τη Διεθνή Τράπεζα μία σειρά μέτρων διαρθρωτικής προσαρμογής τα οποία θα υποστηρίξει η τράπεζα με τη χορήγηση με πολύ ευνοϊκούς όρους, δύο δανείων και πιστώσεων διαρθρωτικής προσαρμογής, με σκοπό την προώθηση της μεταρρύθμισης των δημόσιων οικονομικών και των ιδιωτικοποιήσεων των επιχειρήσεων και του τραπεζικού τομέα 7

ότι οι αρχές της Βοσνίας-Ερζεγοβίνης ζήτησαν τη χρηματοδοτική βοήθεια των διεθνών χρηματοπιστωτικών οργανισμών, της Κοινότητας και των άλλων διμερών χορηγών 7

ότι εκτός από τα κεφάλαια που μπορεί να χορηγήσουν το ΔΝΤ και η Διεθνής Τράπεζα, παραμένει ένα σημαντικό χρηματοδοτικό έλλειμμα που πρέπει να καλυφθεί στους επόμενους μήνες ώστε να ενισχυθούν τα συναλλαγματικά αποθέματα της χώρας και να προωθηθούν οι στόχοι που συνδέονται με την προσπάθεια μεταρρύθμισης των αρχών 7

ότι κατά την τέταρτη διάσκεψη των χορηγών για τη Βοσνία-Ερζεγοβίνη που πραγματοποιήθηκε στις 7 και 8 Μαΐου 1998, η διεθνής κοινότητα χαιρέτησε τις συμφωνίες που συνάφθηκαν με τα θεσμικά όργανα του Bretton Woods και αποφάσισε να στηρίξει αποφασιστικά τα προγράμματα ανασυγκρότησης και οικονομικής μεταρρύθμισης της Βοσνίας-Ερζεγοβίνης αναλαμβάνοντας σταθερές χρηματοδοτικές υποχρεώσεις 7

ότι οι αρχές της Βοσνίας-Ερζεγοβίνης ανέλαβαν να εξοφλήσουν το σύνολο των ληξιπρόθεσμων χρηματοδοτικών οφειλών όλων των δημόσιων οντοτήτων της χώρας τους έναντι της Ευρωπαϊκής Κοινότητας και της Ευρωπαϊκής Τράπεζας Επενδύσεων, και δέχτηκαν να εγγυηθούν τις υποχρεώσεις που δεν είναι ακόμη απαιτητές 7

ότι η χορήγηση μακροοικονομικής χρηματοδοτικής συνδρομής στη Βοσνία-Ερζεγοβίνη από την Κοινότητα είναι μέτρο το οποίο θα χαλαρώσει τις εξωτερικές χρηματοδοτικές πιέσεις της χώρας, στηρίζοντας το ισοζύγιο πληρωμών της και ενισχύοντας τα συναλλαγματικά της αποθέματα 7

ότι η Βοσνία-Ερζεγοβίνη είναι χώρα χαμηλού εισοδήματος που μπορεί να επωφεληθεί από δάνεια και κεφάλαια τα οποία χορηγούνται με πολύ ευνοϊκούς όρους από τη Διεθνή Τράπεζα και το ΔΝΤ 7 ότι η μαρκοοικονομική χρηματοδοτική συνδρομή της Κοινότητας θα πρέπει συνεπώς να περιλαμβάνει σημαντικά στοιχεία μη επιστρεπτέων ενισχύσεων 7

ότι η εισαγωγή ενός στοιχείου «μη επιστρεπτέων ενισχύσεων» στη βοήθεια αυτή γίνεται με την επιφύλαξη των αρμοδιοτήτων της δημοσιονομικής αρχής 7

ότι τη βοήθεια αυτή θα διαχειρίζεται η Επιτροπή 7

ότι οι μόνες εξουσίες οι οποίες προβλέπονται στη Συνθήκη για την έκδοση της παρούσας απόφασης είναι εκείνες οι οποίες καθορίζονται στο άρθρο 235,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

1. Η Κοινότητα χορηγεί στη Βοσνία-Ερζεγοβίνη μακροοικονομική χρηματοδοτική συνδρομή με τη μορφή μακροπρόθεσμου δανείου και μη επιστρεπτέων ενισχύσεων ώστε να διασφαλίσει τη βιωσιμότητα του ισοζυγίου πληρωμών της και να ενισχύσει τα συναλλαγματικά αποθέματα της χώρας.

2. Το ανώτατο όριο της συνιστώσας «δάνειο» αυτής της βοήθειας ανέρχεται, για το κεφάλαιο, σε 30 εκατομμύρια Ecu 30 με μέγιστη προθεσμία αποπληρωμής δεκαπέντε ετών. Για το σκοπό αυτό, η Επιτροπή εξουσιοδοτείται να δανειστεί, για λογαριασμό της Ευρωπαϊκής Κοινότητας, τα απαραίτητα κεφάλαια, τα οποία θα διατεθούν στη Βοσνία-Ερζεγοβίνη με τη μορφή δανείου.

3. Το ανώτατο όριο του τμήματος «μη επιστρεπτέες ενισχύσεις» της βοήθειας αυτής είναι 30 εκατομμύρια Ecu για την περίοδο 1998-1999).

4. Τη χρηματοδοτική βοήθεια της Κοινότητας διαχειρίζεται η Επιτροπή σε στενή συνεργασία με τη Νομισματική Επιτροπή και κατά τρόπο συνεπή με τις συμφωνίες που έχουν συναφθεί μεταξύ του ΔΝΤ και της Βοσνίας-Ερζεγοβίνης.

5. Η υλοποίηση αυτής της βοήθειας εξαρτάται από την εξόφληση, από το Βοσνία-Ερζεγοβίνη, όλων των απαιτητών και ληξιπρόθεσμων οφειλών των δημοσίων φορέων της Βοσνίας-Ερζεγοβίνης έναντι της Κοινότητας και της Ευρωπαϊκής Τράπεζας Επενδύσεων, καθώς και από την αποδοχή εκ μέρους της Βοσνίας-Ερζεγοβίνης της ευθύνης, υπό τη μορφή της παροχής εγγύησης, για τις οφειλές εκείνες οι οποίες δεν έχουν ενδεχομένως καταστεί ακόμη απαιτητές.

Άρθρο 2

1. Η Επιτροπή εξουσιοδοτείται να διαπραγματευτεί με τις αρχές της Βοσνίας-Ερζεγοβίνης, μετά από διαβούλευση με τη Νομισματική Επιτροπή, τους όρους οικονομικής και θεσμικής πολιτικής που θα συνοδεύουν την κοινοτική βοήθεια. Οι όροι αυτοί θα πρέπει να είναι συμβιβάσιμοι με τις συμφωνίες που αναφέρονται στο άρθρο 1, παράγραφος 4.

2. Η Επιτροπή ελέγχει περιοδικά, σε συνεργασία με τη Νομισματική Επιτροπή και κατόπιν συντονισμού με το ΔΝΤ, ότι η οικονομική και θεσμική πολιτική της Βοσνίας-Ερζεγοβίνης είναι σύμφωνη με τους σκοπούς της μακροοικονομικής χρηματοδοτικής συνδρομής και ότι τηρούνται οι όροι οι οποίοι τη συνοδεύουν.

Άρθρο 3

1. Οι συνιστώσες «δάνειο» και «μη επιστρεπτέες ενισχύσεις» της βοήθειας αυτής τίθενται στη διάθεση της Βοσνίας-Ερζεγοβίνης σε δύο δόσεις τουλάχιστον. Με την επιφύλαξη του άρθρου 2, η εκταμίευση της πρώτης δόσης θα πραγματοποιηθεί μετά την πρώτη επανεξέταση της συμφωνίας Stand-By δώδεκα μηνών που συνάφθηκε μεταξύ του ΔΝΤ και της Βοσνίας-Ερζεγοβίνης, με την επιφύλαξη του άρθρου 1, παράγραφος 5.

2. Με την επιφύλαξη του άρθρου 2, η εκταμίευση της δεύτερης δόσης θα πραγματοποιηθεί το νωρίτερο τρεις μήνες μετά την καταβολή της πρώτης δόσης, εφόσον συνεχίσει να διαπιστώνεται ικανοποιητική πρόοδος στην εφαρμογή της συμφωνίας Stand-By που έχει συναφθεί με το ΔΝΤ.

3. Τα κεφάλαια καταβάλλονται στην Κεντρική Τράπεζα της Βοσνίας-Ερζεγοβίνης.

Άρθρο 4

1. Οι δανειοληπτικές και δανειοδοτικές πράξεις που αναφέρονται στο άρθρο 1, παράγραφος 2, πραγματοποιούνται με την ίδια τοκοφόρο ημερομηνία και δεν συνεπάγονται για την Κοινότητα ούτε μετατροπή προθεσμίας, ούτε συναλλαγματικό κίνδυνο, ούτε κίνδυνο επιτοκίου, ούτε άλλον εμπορικό κίνδυνο.

2. Η Επιτροπή λαμβάνει τα απαραίτητα μέτρα, αν το επιθυμεί η Βοσνία-Ερζεγοβίνη, ώστε να περιλαμβάνεται και να μπορεί να εφαρμοστεί στους όρους του δανείου ρήτρα πρόωρης αποπληρωμής.

3. Κατόπιν αίτησης της Βοσνίας-Ερζεγοβίνης, και αν η συγκυρία επιτρέπει μείωση του επιτοκίου του δανείου, η Επιτροπή μπορεί να αναχρηματοδοτήσει το σύνολο ή μέρος των αρχικών της δανείων ή να προσαρμόσει τους αντίστοιχους χρηματοδοτικούς όρους. Αυτές οι πράξεις αναχρηματοδότησης ή προσαρμογής πραγματοποιούνται υπό τους όρους που αναφέρονται στην παράγραφο 1 και δεν έχουν ως αποτέλεσμα επιμήκυνση της μέσης διάρκειας των εν λόγω δανείων ή την αύξηση του ποσού, εκφρασμένου στην τρέχουσα συναλλαγματική ισοτιμία, του οφειλομένου κεφαλαίου κατά την ημερομηνία της αναχρηματοδότησης ή προσαρμογής.

4. Όλα τα συναφή έξοδα της Κοινότητας για τη σύναψη και την εκτέλεση της πράξης που προβλέπεται από την παρούσα απόφαση βαρύνουν τη Βοσνία-Ερζεγοβίνη.

5. Η Νομισματική Επιτροπή ενημερώνεται για τις πράξεις που περιγράφονται στις παραγράφους 2 και 3 τουλάχιστον μία φορά το χρόνο.

Άρθρο 5

Η Επιτροπή υποβάλλει τουλάχιστον μία φορά το χρόνο έκθεση στο Ευρωπαϊκό Κοινοβούλιο και το Συμβούλιο, που περιλαμβάνει αξιολόγηση, σχετικά με την εφαρμογή της παρούσας απόφασης.